РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/34-17

6. март 2017. године

Б е о г р а д

ЗАПИСНИК

14. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 1. МАРТА 2017. ГОДИНЕ

 Седница је почела у 9 часова и 5 минута.

 Седницом је председавала Снежана Б. Петровић, председник Одбора.

 Поред председника, седници су присуствовали чланови Одбора: Александра Томић, Студенка Ковачевић, Зоран Бојанић, Иван Манојловић и Бранислав Михајловић.

 Седници су присуствовали заменици чланова Одбора: Станислава Јаношевић (заменик члана Одбора Драгомира Карића), Милимир Вујадиновић (заменик члана Одбора Јелене Мијатовић), Снежана Пауновић (заменик члана Одбора Новице Тончева) и Верољуб Стевановић (заменик члана Одбора Дејана Николића).

 Седници нису присуствовали чланови Одбора: Снежана Р. Петровић, Томислав Љубеновић, Владимир Маринковић, Горица Гајић, Војислав Вујић, Иван Костић и Здравко Станковић, нити њихови заменици.

 Седници су, на позив председника, присуствовали Јасмина Роскић, начелник Одељења у Министарству трговине, туризма и телекомуникација и Јелена Дрењанин, самостални саветник у Министарству трговине, туризма и телекомуникација.

 На предлог председника, Одбор је већином гласова утврдио следећи

Д н е в н и р е д

1. Разматрање Предлога закона о потврђивању Споразума између Владе Републике Србије и Владе Државе Катар о узајамном подстицању и заштити улагања, који је поднела Влада (број 011-3670/16 од 30. децембра 2016. године).

 Пре разматрања утврђених тачака дневног реда, Одбор је већином гласова усвојио записнике Шесте, Седме, Осме, Девете, 10, 11. и 12. седнице Одбора.

Прва тачка дневног реда**- Разматрање Предлога закона о потврђивању Споразума између Владе Републике Србије и Владе Државе Катар о узајамном подстицању и заштити улагања**

Одбор је размотрио Предлог закона о потврђивању Споразума између Владе Републике Србије и Владе Државе Катар о узајамном подстицању и заштити улагања и поднео Извештај Народној скупштини.

 Снежана Б. Петровић, председник Одбора подсетила је да се на поступак за доношење закона о потврђивању међународног уговора или споразума сходно примењују одредбе Пословника о поступку за доношење закона, с тим што се о предлогу тог закона води јединствен претрес.

 У уводним напоменама Јасмина Роскић је истакла да се Споразумом између Владе Републике Србије и државе Катар о узајамном подстицању и заштити улагања, који је потписан у Дохи 7. новембра 2016. године, установљава правни основ и оквир који ће обезбедити додатно привлачење инвестиција. Споразум гарантује улагачима држава уговорних страна национални третман и третман најповлашћеније нације, као и пуну заштиту и безбедност њихових улагања. Такође је истакла да се овим споразумом обезбеђује узајамност у примени правичног и недискриминаторног третмана, као и накнада губитака које инвеститор претрпи за догођај или околности које се нису могле предвидети нити спречити. Улагачима из земаља уговорница се гарантује да у односу на њихово улагање неће бити извршена експропријација, нити нека друга мера, осим у случајевима прописаним законом и по строго прописаном поступку. Поред тога, споразумом се гарантује право улагача да у случају спора са државом домаћином, који се тиче улагања, може тражити правну заштиту код међународног арбитражног суда, у складу са основним принципима међународног права. За извршавање Споразума између Владе Републике Србије и Владе Државе Катар о узајамном подстицању и заштити улагања није потребно обезбедити средства у буџету Републике Србије, с обзиром на то да се извршавањем овог споразума не стварају финансијске обавезе за Републику Србију.

 За известица Одбора на седници Народне скупштине одређена је Снежана Б. Петровић, председник Одбора.

 Саставни део овог записника чини тонски снимак седнице Одбора.

Седница је закључена у 9 часова и 15 минута.

 СЕКРЕТАР ПРЕДСЕДНИК

 Снежана Б. Петровић